**PREDKLADACIA SPRÁVA**

Ministerstvo životného prostredia Slovenskej republiky (MŽP SR) predkladá podľa § 21 ods. 1 a 4 a § 30 ods. 7 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon č. 543/2002 Z. z.“) na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa vyhlasuje chránený areál Tisovský kras (ďalej len „návrh nariadenia“).

Vyhlásenie chráneného areálu (CHA) Tisovský kras prispeje k plneniu úloh vyplývajúcich z Envirostratégie 2030, programového vyhlásenia vlády a záväzkov vyplývajúcich z členstva v Európskej únii. Súčasne nadväzuje na nariadenie vlády Slovenskej republiky č. 278/2022 Z. z., ktorým sa vyhlasuje Národný park Muránska planina, jeho zóny a ochranné pásmo. Pri zonácii Národného parku (NP) Muránska planina došlo k úprave vymedzenia tohto NP a bolo dohodnuté, že samostatne budú vyhlásené štyri chránené územia, ktoré k NP priliehajú. Ide o navrhované chránené územia Pramenná oblasť Rimavy, Tisovský kras, Homoľa a Stolica.

Navrhovaný CHA Tisovský kras sa nachádza na výmere 1 558,16 ha na juhozápadnom výbežku Spišsko-gemerského krasu. Vo východnej časti veľmi bohatej na krasové javy vytvára malebnú krajinu nadväzujúcu na NP Muránska planina. Tvorí ho mozaika trvalých trávnych porastov a lesov. Charakteristický ráz krajiny dotvárajú roztrúsené usadlosti – lazy alebo ich ruiny. V západnej časti je prevažne zalesnený horský kras, ktorého vegetáciu tvoria najmä bukové a sutinové lesy. Celé územie sa vyznačuje rozmanitosťou druhov rastlín a živočíchov, medzi ktorými sú aj jedinečné endemity. Predmetom ochrany navrhovaného CHA Tisovský kras je 15 biotopov európskeho významu (z toho 4 prioritné) a 4 biotopy národného významu, 14 druhov rastlín európskeho a národného významu, 37 druhov živočíchov európskeho a národného významu, vrátane vtáctva, ako aj abiotické javy a významné krajinné prvky. Podkladom na vyhlásenie chráneného územia je projekt ochrany, ktorý je zverejnený na webovom sídle Štátnej ochrany prírody Slovenskej republiky (<https://www.sopsr.sk/chatisovskykras/>).

Pre zachovanie a zlepšovanie stavu predmetov ochrany sa navrhuje zonácia navrhovaného CHA Tisovský kras. Navrhovaná zóna A s 5. stupňom ochrany podľa § 16 zákona č. 543/2002 Z. z. je na výmere 37,72 ha, navrhovaná zóna C s 3. stupňom ochrany podľa § 14 zákona č. 543/2002 Z. z. je na výmere 368,03 ha a navrhovaná zóna D s 2. stupňom ochrany podľa § 13 zákona č. 543/2002 Z. z. je na výmere 1 152,41 ha. Vyhlásením CHA Tisovský kras dôjde ku zrušeniu dvoch 2 existujúcich území, s ktorými sa prekrýva. Sú to prírodná rezervácia Hlboký jarok, kde platí 5. stupeň ochrany, ktorá sa stane súčasťou zóny A a prírodná rezervácia Suché doly, kde platí 4. stupeň ochrany, ktorá sa stane súčasťou zóny C. Podrobnosti ku zmene stupňa ochrany sú uvedené v dôvodovej správe. Takmer celé územie navrhovaného CHA Tisovský kras je tiež súčasťou európskej sústavy chránených území Natura 2000 - územia európskeho významu SKUEV0282 Tisovský kras a Chráneného vtáčieho územia Muránska planina – Stolica.

MŽP SR prostredníctvom ním poverenej odbornej organizácie ochrany prírody v rámci schvaľovacieho procesu pred predložením na rokovanie vlády Slovenskej republiky, ako aj pred zápisom do katastra nehnuteľností, doručí správcovi informačného systému lesného hospodárstva na adresy nlc@nlcsk.org a nlc-ulzi@nlcsk.org hranice navrhovaného CHA Tisovský kras v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády bol v medzirezortnom pripomienkovom konaní od 6. decembra 2022 do 27. decembra 2022. Pripomienky boli prerokované a zapracované do materiálu. Návrh nariadenia vlády sa na rokovanie Legislatívnej rady vlády Slovenskej republiky predkladá bez rozporov.